Bandidos

Historia

Bandidosin perusti Donald Eugene Chambers Texasin Houstonissa 1966. Chambersin jälkeen järjestön johtajaksi tuli Ronny Hodge, joka laajensi toimintaa kansainväliseksi.
Kerholla on yli 200 alaosastoa eri puolilla maailmaa ja siihen kuuluu yli 2 000 jäsentä.
Suomessa Bandidosilla on 13 jaostoa: Helsinki (vuodesta 1995), Tampere (vuodesta 2001), Harjavalta (vuodesta 2002), Nokia (vuodesta 2006), Hyvinkää (vuodesta 2007), Lohja (vuodesta 2007), Hanko (vuodesta 2008), Tuusula (vuodesta 2009), Vantaa (vuodesta 2013), Pori (vuodesta 2015), Oulu (vuodesta 2016), Kuopio (vuodesta 2016) ja Turku (vuodesta 2016).

Pizzeriamurhat

Cannonball MC Lahden jäsenet kostivat vuonna 1999 tapahtuneen ampumatapauksen ampumalla Suomen Bandidos MC:n johtaja Björn Isakssonin, jäsenen Sakke Pirran sekä Black Rhinosin Juha Jalosen Lahdessa 18. tammikuuta 2000.
Rautatienkadun ja Puistokadun risteyksessä sijaitsevan pitserian eteen oli pysähtynyt kaksi autoa, joista juoksi sisälle ravintolaan kolme miestä. Ravintolassa alettiin ampua kello 12.18. Pitseriassa oli 23 henkeä. Kuolleita oli kolme ja  loukkaantuneita oli viisi, joista kaksi täysin sivullisia. Yksi ammutuista selvisi luotiliiviensä ansiosta. Jutussa otettiin kiinni kymmenen henkilöä, joista ketään ei iltaan mennessä pidätetty.
Yhden kuolleista Bandidosin jäsenistä olisi pitänyt samana päivänä olla vastaamassa aikaisempia tekoja koskeviin syytteisiin Lahden käräjäoikeudessa. Oikeudenkäynti liittyi lokakuussa 1998 Lounaankadulla Lahdessa sattuneeseen ampumatapaukseen, jossa Bandidosin jäsen ja kokelasjäsen olivat ampuneet entisiä Cannonballin jäseniä reiteen.
Lahden käräjäoikeus tuomitsi huhtikuussa 2001 Eikka Lehtosaaren ja Sami Koivulan syyllisinä kolmesta murhasta ja neljännen murhan yrityksestä elinkautiseen vankeuteen. Kolmannelle ampujalle Pertti Hämäläiselle tuomittiin kymmenen vuotta ehdotonta vankeutta ampuma-aserikoksesta, murhayrityksestä sekä vaaran aiheuttamisesta siksi, ettei hänen aseensa toiminut eikä hän voinut ampua. Esa Lampinen tuomittiin viideksi vuodeksi vankeuteen autonkuljettamisesta avunantona kolmeen murhaan. Koivula oli ampunut kuudesti ja Lehtosaari kahdeksan kertaa. Kouvolan hovioikeus säilytti ampujien tuomiot elinkautisina.

Ravintola Iltakoulun ampumatapaus

Bandidosin Suomen presidentin ja toisen jäsenen epäiltiin  heinäkuussa 2005 Glock 17 -tyyppisellä pistoolilla kahta ravintola Iltakoulussa istunutta Rogues Galleryn jäsentä Vaasanaukiolla Helsingin Sörnäisissä, joista keskivartaloon haavoittunut on Rogues Galleryn presidentti Djamel Benguerrah.

Huumeratsia Kyläsaaren kerhotiloissa

Espoon poliisi teki syyskuussa 2007 huumeratsian Bandidosin kerhotiloihin Helsingin Kyläsaaressa. Ratsiassa oli kyse vahvoista, erittäin vaarallisiksi luokitelluista huumeista, joita ovat kokaiini sekä amfetamiini ja sen johdannaiset. Poliisi takavarikoi tiloista muun muassa tietokoneita. Ratsiaan osallistui 10 poliisia, lukuisia poliisiautoja sekä ainakin yksi poliisin huumekoira.

Rynnäkkö Tampereen ja Hyvinkään Bandidos-tiloihin

26. huhtikuuta 2008 Tampereen poliisi sekä Karhuryhmä tekivät rynnäkön Tampereen Bandidos-tiloihin.
Saman päivän aikana Hyvinkäällä, Parantolan kaupunginosassa, poliisi ja Karhuryhmä tekivät ratsian Hyvinkään Bandidos-tiloihin. Kaksikerroksisesta talosta otettiin kiinni neljä henkilöä, joista osa pidätettiin. Kiinniotot Hyvinkäällä tapahtuivat vastarinnatta ja poliisin ohjauksen mukaisesti. Poliisien järeää varustusta perusteltiin sillä, että he olivat ottamassa kiinni henkilöitä, joita epäillään ampuma-aseella tehdystä murhasta.
Rynnäköt liittyivät 24. huhtikuuta Riihimäen ABC-huoltamon pysäköintialueella tapahtuneeseen ammuskeluun, jonka seurauksena 28-vuotias riihimäkeläiseen 1-800-jengiin kuulunut mies kuoli ja toinen samaan jengiin kuuluva loukkaantui.

Bandidos julkisuudessa

Bandidosin presidenttiä Tapio Haapasta haastateltiin tammikuussa 2008 Ajankohtaisessa kakkosessa. Hän esitteli kerhon tiloja ensimmäistä kertaa televisiokameroille.
Perussuomalaisten kansanedustaja Teuvo Hakkarainen kävi helmikuussa 2012 kerhotiloissa Kyläsaaressa. Osapuolten kertomukset erosivat toisistaan. Hakkaraisen mukaan hänelle oli yritetty myydä seksiä, mutta tapaukseen liittynyt nainen kertoi asian olleen päinvastoin.
Tampereen Bandidos vietti kymmenvuotisjuhliaan huhtikuussa 2012, ja tapahtuma pääsi julkisuuteen väärinpysäköityjen moottoripyörien ja jengiläisten pahoinpitelemien nuorten vuoksi.